Peder Bogen
Store norske leksikon,Teknologi og industri,Fiskeri og havbruk,Hval- og selfangst
Peder Bogen var en norsk jurist og forretningsmann som var sentral i den tidlige utviklingen av industriell storhvalfangst, både på den nordlige og den sørlige halvkule. Han etablerte en rekke selskaper, og var en betydelig reder som bidrog til å gjøre Sandefjord til en ledende hvalfangstby. Bogen var Den Norske Hvalfangerforenings første formann.
Bakgrunn Bogen var født i Stokke i Vestfold og vokste opp i Sandefjord der han bodde og hadde sitt virke resten av livet. Både moren og faren kom fra skipsrederfamilier. Etter en tid til sjøs i ung alder, fortsatte han skolegang og studier. Han tok eksamen artium og studerte jus ved universitetet i Kristiania. I 1888 var han tilbake i Sandefjord som sakfører og advokat og ble gradvis involvert i etableringen av hvalfangstselskaper. Dette var en gryende næring på den tiden med Vestfoldbyene som senter. Bogen giftet seg i 1894 med Magda Christine Iversen. Hun var datter av en skipsreder, og Bogen overtok etter hvert sin svigerfars rederivirksomhet. En solid økonomi gjorde da at han også kunne investere i egne selskaper. Karriere Rundt 1900 var hvalfangsten ved Finnmarkskysten gått sterkt tilbake. Dette hadde vært det viktigste fangstfeltet for hvalfangstentreprenørene fra Vestfold. De så seg nå om etter nye områder, i første omgang på den nordlige halvkule. Således ble Peder Bogen med på etableringen av selskaper for fangst på Færøyene (1901) og Shetland (1903). Begge steder ble det bygget landstasjoner. Den største ekspansjonen i hvalfangstnæringen på denne tiden var knyttet til Antarktis-området, og Bogen og hans partnere var blant de første som etablerte seg der. I 1906, to år etter at det første hvalfangstselskapet hadde etablert seg på Sør-Georgia, ble A/S Sandefjords Hvalfangerselskab stiftet med Bogen som disponent. Etter kompliserte forhandlinger i London om fangstlisenser, kunne selskapet sende et flytende hvalkokeri og to fangstbåter til Stromness Bay (Strømnes) på Sør-Georgia som det andre selskapet som etablerte seg der. I 1912 ble det bygget en landstasjon som ble drevet frem til 1931. I tillegg til hvalfangstselskaper med aktivitet i det nordlige Atlanterhavet og på Sør-Georgia, var Bogen med på etablering av selskaper som fanget hval ved Sør-Shetlandsøyene i Antarktis, Afrika, Mexico og i Alaska. Han var disponent for syv selskaper med landstasjoner og flytende kokerier, og ledet i årene frem mot første verdenskrig en av de største eiergrupperingene i hvalfangsten. Bogen utviste også et stort engasjement for næringen generelt. Han var med i styrer og råd, og var den første formann i Den Norske Hvalfangerforening. Han hadde også interesser i andre bransjer og var en periode fra 1899 ordfører i Sandefjord. Peder Bogen døde alt i en alder av 53 år, og hans forretningsvirksomhet ble overtatt av Johan Rasmussen. Han var året før blitt partner med Bogen og kom selv til å bli en av de største aktørene i næringen. Les mer i Store norske leksikon hvalfangst Litteratur Galteland, O. Hvalfangst på Syd-Georgia. A/S Sandefjords Hvalfangerselskab. Landstasjonen Strømnes 1906–1931, 2009 Tønnessen, J.N. og Johnsen, A.O. Den moderne hvalfangsts historie (bind II), 1967